BANPU พุ่งเกือบ 8% กูรูแนะ Trading Buy เชื่อราคาถ่านหินฟื้นตัวช่วงครึ่งหลังปี 60
BANPU พุ่งเกือบ 8% โดย ณ เวลา 15.18 น. ราคาอยู่ที่ 16.30 ปรับตัวขึ้น 1.20 บาท หรือ 7.95% มูลค่าซื้อขาย 328.69 ล้านบาท ด้านบล.เมย์แบงก์ กิมเอ็ง แนะ Trading Buy สำหรับผู้ลงทุนระยะยาวกว่า 1 ปีขึ้นไปที่เชื่อว่าราคาถ่านหินจะฟื้นตัวในช่วงครึ่งหลังปี 60 โดยให้ราคาเป้าหมาย 22.00 บาท 
19 ก.พ. 2559

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 15.18 น. ราคาอยู่ที่ 16.30 ปรับตัวขึ้น 1.20 บาท หรือ  7.95% มูลค่าซื้อขาย 328.69 ล้านบาท
โดยบล.เมย์แบงก์ กิมเอ็ง ระบุในบทวิเคราะห์(19 ก.พ.) แนะ Trading Buy หุ้น BANPU สำหรับผู้ลงทุนระยะยาวกว่า 1 ปีขึ้นไปที่เชื่อว่าราคาถ่านหินจะฟื้นตัวในช่วงครึ่งหลังปี 60 โดยให้ราคาเป้าหมาย 22.00 บาท 
พร้อมประเมินแนวโน้มผลประกอบการปกติในไตรมาส 1/59 คาดเพิ่มขึ้นเมื่อเทียบรายไตรมาส กำไรจากธุรกิจถ่านหินคาดทรงตัวจากการกลับมาผลิตเต็มที่ของ CEY กำไรจากธุรกิจไฟฟ้ามีแนวโน้มเพิ่มขึ้นต่อ จากการรับรู้ผลประกอบการของโรงไฟฟ้าหงสาหน่วยที่ 2 เต็มไตรมาส ขณะที่โรงไฟฟ้า BLCP ยังคงจ่ายไฟฟ้าตามปกติ
ทั้งนี้ BANPU รายงานขาดทุนสุทธิไตรมาส 4/58 ขาดทุนสุทธิ 1,477 ล้านบาท จากขาดทุนสุทธิ 72 ล้านบาทในไตรมาส 3/58  แย่กว่าคาดว่าจะขาดทุนสุทธิ 1,131 ล้านบาท และค่าเฉลี่ยตลาดขาดทุน 884 ล้านบาท จากส่วนแบ่งกำไรจาก BLCP ต่ำกว่าคาดและผลขาดทุนจากธุรกิจถ่านหินในจีน ผลประกอบการที่กลายเป็นขาดทุนเกิดจากขาดทุนรายการพิเศษที่จากการปรับปรุงรายการทางบัญชีในช่วงปิดงวดสิ้นปีและขาดทุนจากการป้องกันความเสี่ยง 15.4 ล้านเหรียญสหรัฐ